Nos magister Jacobus, officialis et canonicus Matisconensis, notum facimus universis presentes litteras inspecturis, quod in nostra presentia propter hoc constituti Stephanus de Chintriaco, domicellus, Regnaudus et Perraudus, clerici, fratres ejusdem domicelli, Philippus, clericus, filius quondam Hugonis de Chentriaco, domicelli, defuncti, domina Elysabeth, uxor domini Stephani de Toiriaco, militis, Margarita, uxor Petri de la Douse, domicelli, Ugueta, uxor Ponceti de Gorrevout, domicelli, sorores dictorum fratrum, guerpiunt, condonant, cedunt et concedunt et quittant religiosis viris Yvoni, abbati, et conventui Cluniacensi, omne jus et omnem actionem quod vel quam habent vel ex quacumque causa habere possunt in decima de Varenges. Pro qua gurpitione, condonatione, cessione et concessione seu quitatione idem abbas et conventus donant dicto Regnaudo de Che[n]triaco, clerico, centum solidos Parisiensium in Camera Cluniacensi, in festo beati Johannis Baptiste, annis singulis persolvendos, quousque dicto Regnaudo providerint in beneficio ecclesiastico competenti, prout coram nobis asserit clericus antedictus; promittentes per juramentum suum super sancta Dei euvangelia coram nobis corporaliter prestitum fratres et sorores et Philippus, clericus, supradicti se contra guerpitionem, condonationem, cessionem, concessionem et quitationem predictas per se vel per alium non venire, nec venire volenti aliquatenus consentire; abrenuntiantes in hoc facto ex certa scientia sub religione prestiti juramenti privilegio dotis, beneficio restitutionis in integrum, doli et in factum exceptionibus et omni auxilio et beneficio juris canonici et civilis, quod eisdem ad veniendum contra predicta vel aliquid predictorum posset imposterum competere vel prodesse. In cujus rei testimonium nos, ad instantiam predictorum omnium, presentibus litteris sigillum curie Matisconensis duximus apponendum. Datum anno Domini Mº CCº sexagesimo sexto, mense junii.